Sinulog

Sinulog er en årviss religiøs festival som avholdes tredje søndag i januar i Cebu City på Filippinene, og dagene før. Festivalen er til ære for Jesusbarnet, kjent som Santo Niño. Foruten de katolske messene som feires, både i forkant og tilknyttet religiøse prosesjoner, og selve hovedmessen foran Santo Niñobasilikaen i byens sentrum, er festivalen kjent for et særlig danseritual til minne om landets hedenske fortid og overgangen til kristendommen på 1500-tallet. 

Et sentralt element er gateparaden gjennom byens gater på søndagen, der deltakere i fargesterke drakter danser til rytmen gitt av trommer, trompeter og gonger. 

Mindre versjoner av festivalen avholdes i provinsen Cebus øvrige byer og landsbyer. Man har også ungdomsversjonen "Sinulog sa Kabataan", utført av Cebus unge én uke før hovedfestivalen. 

Utenfor Cebu City og provinsen Cebu har filippinske byer som Kabankalan City, Maasin City, Balingasag, Cagayan de Oro City, Butuan City og Pagadian City sine egne festivaler til ære for Santo Niño.

Festivalen i Cebu
Sinulogfestivitetene varer med sine forberedelser i form av daglige novenemesser i Basilica de Santo Niño og katolske kirker i ni dager, og topper seg på den siste dag med den store Sinulogparaden gjennom byens gater, på tredje søndag i januar . Fredagen før blir statuetten av Santo Niño under en viss festivitas overført til St. Josephskirken i Cebu Citys nordlige forstad Mandaue City. Under de tidlige morgenstimer feires messe i St. Josefskirken og så føres Santo Niño og to andre statuer (av Vår Frue av Guadalupe – fra menigheten av samme navn i Cebu City, og et «Ecce Homo» – Jesu hellige ansikt), ført i prosesjon til Ouana's Wharf like ved den gamle Mactan-Mandaue-broen, der det står tett i tett med folk. Dit ankommer de gamle statuene rett før morgengry. Klokken 7 overføres de til et rikt blomstersmykket lite motorskip for «the fluvian procession» – overføring med båt tilbake til Cebu Sentrum. Denne ferden, som med en sløyfe over til motsatt side av Mactansundet slik at folk i Lapu-Lapu City skal kunne se statuene på nært hold på deres båtreise – følger Mactans og Cebus havneanlegg og pirer, der det er ansamlet tusenvis av troende tett i tett på stranden og på skip som ligger til favn. En rekke orkestre og dansetropper opptrer på kaiene, og fyrverkeri med kraftige kinaputter avfyres, mens skipet glir forbi. Hundrevis av rikt dekorerte skip ledsager Santo Niño-skipet på ferden, og småfly flyr over i lav høyde og slipper ut blomsterkronblader og konfetti.  

Denne vannveisprosesjon, som pågår i nesten to timer, er ment å illudere Magellans skip der de i 1521 dro inn til landsbyen Sugbo (Cebu). I 2008 ble det slått en rekord: Aldri hadde det vært så mange ledsagende skip og så store folkemengser langs strender og kaier.

Vel ved kai ved Pier 1 i Cebu Citys sentrum føres statuene i gateprosesjon de få hundre metrene opp til Santo Niño-basilikaen. Der gjenskaper et skuespillertablå hendelsene i 1521 da Cebuds lokale konge og dronning ble døpt og landsbyen kristnet, og det feires så utendørsmesse på plassen foran basilikaen. 

Etter messen, rundt kl 12.00, begynner en lang gateprosesjon rundt i byens gater. 

Klokken 18 er det atter en messe, og om kvelden er det fritt frem for folk å danse sine særegne sinulogdanser foran Santo Niño ved basilikaen.

Søndagen er det igjen messer, og hovedmessen celebreres som pontifikalmesse av byens erkebiskop, hans hjelpebiskoper og et stort antall prester. Det hele avsluttes med et Sinulogopptog gjennom byens gater, uen de religiøse statuetter. Festlighetene tiltrekker seg godt over millionen av deltakere, og det settes opp charterfly fra nær og fjern (som USA og Canada) for utvandrede cebuanos som vil hjem til denne festivalen.

Ordet sinulog
Selve ordet Sinulog kommer fra cebuano, og betegner den lette vaggingen og trinnene fremover og bakover som kjennetegner den tradisjonelle sinulogdansen. Adverbet som ligger under, er sulog, som kunne oversettes med «som en vannstrømsbevegelse». Dansen er sammensatt av sekvenser med to skritt fremover og ett bakover, og takten gis av trommer. 

En rekke tradisjonelle sanger ledsager dansen, og lyseselgerne ved basilikaen fremfører noen trinn av dansen mens de tenner lysene for kundene. 

Det antas lokalt at sinulogens dansetrinn går tilbake til Rajah Humabons rådgiver Baladhay. Det var mens Humabon var i sorg at Baladhay ble ridd av sykdom. Han bad da folket om å bringe  Baladhay til et kapell der Santo Niño stod intronisert. Kort etter hørte en overrasket mengde Baladhay rope ut med høy røst, og de fikk deretter se ham dansende en ny og merkelig dans. Baladhay forklarte at han hadde funnet et lite barn oppå seg som prøvde å få ham til å vekket ham. Han pekte mot Santo Niño-statuetten. Han kom seg opp, men kunne ikke forklare hvorfor han så danset denne nye merkelige dansen.

Når Santo Niño-dansere fremfører denne dansen, er det i forvissning om at Jesusbarnet vil at de skal danse.

Feiring også i andre land, og i Norge
Med den store filippinske emigrasjon siden de siste tiårene av 1900-tallet er det også oppstått Sinulogfeiringer i mange land: Det feires også i Norge, men den feiringen er rent kirkelig idet det norske klimaet i januar ikke ligger til rette for de religiøse gateopptog som på Filippinene tildels invaderes av ren festivitas av sosial karakter.

Eksterne lenker
 Sinulog.ph
 Sinulog.com.ph Photo Gallery 
 Sinulog Foundation Working Committee
 Sinulog 2011

Kategori:Filippinene
Kategori:Festivaler
Kategori:Kristne høytider
Kategori:Cebu City
Kategori:Katolisisme
Kategori:Filippinske ord og uttrykk